IVLติดMSCI‘เสี่ยปู่’แนะเก็บ
&nbsp;&#8220;เสี่ยปู่&#8221; แนะเก็บ IVL เอ็มเอสซีไอ ทำหนังสือยันไม่ได้ถอนหุ้นจากการคำนวณดัชนี
17 ส.ค. 2554

“เสี่ยปู่” แนะเก็บ IVL เอ็มเอสซีไอ ทำหนังสือยันไม่ได้ถอนหุ้นจากการคำนวณดัชนี
ราคาหุ้นบริษัท อินโดรามา เวนเจอร์ส (IVL) ปรับตัวลงรุนแรงต่อเนื่องจากปลายสัปดาห์ก่อน โดยหลุดจาก 54 บาท ล่าสุด วันที่ 23 พ.ค. ลงมาปิด 46.50 บาท ลดลง 2.75 บาท หรือ 5.58% มูลค่าการซื้อขาย 1,173.56 ล้านบาท 
สำหรับราคาหุ้นที่ปรับตัวลง ได้รับผลกระทบจาก 2 ปัจจัยหลัก คือ บริษัท เจ.พี.มอร์แกน และบริษัทหลักทรัพย์ ภัทร ได้ออกบทวิจัยแนะนำขายหุ้น IVL หลังจากที่หมดข่าวดีกระตุ้น นอกจากนี้ยังมีกระแสข่าวลือว่า มอร์แกน สแตนเลย์ (MSCI) ถอดหุ้น IVL ออกจากการคำนวณดัชนี และลดน้ำหนักการลงทุน มีผลตั้งแต่วันที่ 31 พ.ค.นี้ ทำให้นักลงทุนตื่นตระหนกทิ้งหุ้นออกมา
ขณะเดียวกัน หุ้น IVL เป็นหุ้นที่นักลงทุนต่างชาติถืออยู่จำนวนมากและในต้นทุนต่ำ เมื่อต่างชาติชะลอการลงทุนรอผลการเลือกตั้ง จึงเป็นหุ้นที่อยู่ในข่ายที่ถูกขายออกมาด้วย 
บล.เจ.พี.มอร์แกน ให้ราคาเป้าหมายหุ้น IVL เพียง 32.50 บาท เนื่องจากคาดการณ์แนวโน้มผลการดำเนินงานจะอ่อนตัวลงจากไตรมาสแรกปีนี้ตามราคาสินค้าที่ลดลง 
นายสมพงษ์ ชลคดีดำรงกุล หรือ “เสี่ยปู่” นักลงทุนรายใหญ่ กล่าวว่า ต่างชาติชะลอลงทุนและขายหุ้น IVL ออกมา ซึ่งปัจจัยพื้นฐานบริษัทไม่ได้เปลี่ยนแปลง ระดับราคาที่ 44 บาท น่าซื้อลงทุน 
นายโซวิค รอย เชาว์ดูรี่ เลขานุการบริษัท IVL กล่าวว่า บริษัทได้อีเมลไปยัง MSCI โดย MSCI ยืนยันว่า IVL ยังคงอยู่ในรายชื่อการคำนวณดัชนี MSCI อีกทั้ง MSCI ไม่ได้ลดน้ำหนักการลงทุนของบริษัทอันเนื่องมาจากปัจจัยทางด้านต่างประเทศหรือการเปลี่ยนแปลงจำนวนหุ้น ซึ่ง MSCI จะมีการทบทวนรายชื่อทุกเดือน พ.ค. และ พ.ย.